तीज गीत प्रतियोगिता हुने
गुल्मीको एक सहकारीले महिलाहरूलाई सहकारी जागरण सिर्जना गर्ने उद्देश्यले तीज गीत प्रतियोगिताको आयोजना गर्ने भएको छ ।
रमेश विश्वकर्मागुल्मी, भदौ २० गते । गुल्मीको एक सहकारीले महिलाहरूलाई सहकारी जागरण सिर्जना गर्ने उद्देश्यले तीज गीत प्रतियोगिताको आयोजना गर्ने भएको छ । हिन्दु नेपाली नारीहरूको महान् पर्व हरितालिका तिजको अवसरमा जिल्लाको सदरमुकाम तम्घासमा अवस्थित जिल्लाकै सबैभन्दा ठुलो लेकाली स्वावलम्बन बचत तथा ऋण सहकारी संस्थाले तीज गीत प्रतियोगिता आयोजना गर्न लागेको हो । रेसुङ्गा नगरपालिका–१ मा अवस्थित यस सहकारीले संस्थाको सामाजिक उत्तरदायित्व अन्तर्गत हिन्दु संस्कृतिको संरक्षण र संवर्द्धन गरी महिलाहरूलाई थप सहकारी जागरण सिर्जना गर्ने उद्देश्यले तीज गीत प्रतियोगिताको आयोजना गर्न लागिएको संस्थाका व्यवस्थापक कल्पना बस्नेतले जानकारी दिनुभयो ।प्रतियोगितामा यस सहकारीको कार्यक्षेत्र रेसुङ्गा नगरपालिकाभित्रका सहकारी, सङ्घ-संस्था र आमा समूह सहभागी बन्ने सक्ने गरी तयारी थालिएको उहाँले बताउनुभयो । प्रतियोगितालाई रचनात्मक र सन्देशपूर्ण बनाउन “सहकारीको विकासमा महिला सहभागिता” विषयमा प्रस्तुति राख्न सकिने समेत व्यवस्थापक बस्नेतले जानकारी दिनुभयो । उहाँले सहकारीले महिलाहरूको आर्थिक उपार्जन तथा विभिन्न पेसा व्यवसाय सञ्चालनमा पुर्‍याएको सहयोगलाई आफ्नो प्रस्तुतिमा समावेश गरी सन्देशपूर्ण र रचनात्मक बनाउनुपर्नेमा उहाँले जोड दिनुभएको छ । सदरमुकाम तम्घासको बालमन्दिरमा भदौ २३ गते आयोजना गरिएको प्रतियोगितामा उत्कृष्ट प्रतियोगी समूहलाई आर्थिक रूपमा पुरस्कृत समेत गरिने संस्थाका अध्यक्ष गोपाल पन्थीले बताउनुभयो ।प्रतियोगितामा प्रथम हुने समूहलाई नगद १२ हजार रुपियाँ, द्वितीय हुने समूहलाई नगद ८ हजार रुपियाँ, तृतीय हुने समूहलाई नगद ५ हजार रुपियाँ प्रमाणपत्र तथा प्रोत्साहन पुरस्कार स्वरूप ३ हजार रुपियाँ पुरस्कार प्रदान गरिने संस्थाले जनाएको छ ।